Atlete klubs in Kby se trots | News24
Atlete klubs in Kby se trots
Frik Guys van die Run Walk for Life-atletiekklub in Kimberley het op 31 Maart in Kaapstad 17de in die Twee Oseane-halfmarathon geëindig. Sy tyd was 01:07:18.
Honderde atlete van Kimberley en omliggende dorpe het op 31 Maart aan die Twee Oseane-ultramarathon (56 km) en halfmarathon (21.1 km) en gepaardgaande veldwedlope in die Kaapse Skiereiland deel­geneem.
Waarskynlik een van die grootste suksesverhale op die dag was dié van Frik Guys, ’n atleet verbonde aan die Run Walk for Life-atletiekklub in Kimberley, het aan die halfmarathon deelgeneem en ’n algeheel 17de plek behaal. Daar was 13 544 deelnemers.
Nog ’n suksesverhaal is dié van Oatlhotse Ditsebe, ’n atleet verbonde aan die Vodacom Kimberley Road Runners-klub, wat in ’n tyd van 03:56:44 139ste van 9 099 deelnemers in die ultramarathon geëindig het. Hy het ook ’n gesogte Twee Oseane-silwermedalje verwerf.
Heelwat atlete van dieselfde klub het die ultramarathon in onder vyf uur voltooi en die gesogte Sainsbury-medalje ontvang. Hulle is Arthur Nziweni (04:11:38), Moreneng Senye (04:18:39) en Stephen Bassie (04:37:55).
Twee van die klub se atlete kon ook daarin slaag om die halfmarathon in onder 01:30 te voltooi en silwermedaljes te verwerf. Hulle is Tebogo Swartland (01:18:32) en Christo Botma (01:27:42).